Gandia s'adhereix a la 'Red de Destinos Turísticos Inteligentes'
09 septiembre 2021

## Gandia s'adhereix a la 'Red de Destinos Turísticos Inteligentes'09 septiembre 2021Última actualización: 09 septiembre 2021

![](../gestion/img/d2d449629b07acb16fadb26b73c1ce41c62e10505b1e173283292118c44b6800.jpg)  
  

Gandia ja forma part de la 'Red de Destinos Turísticos Inteligentes' (DTI). Aquesta és una de les notícies transcendents que es va abordar a la passada Junta de Govern Local tal com ha informat el regidor de Turisme, Vicent Mascarell. Un pas rellevant que posiciona la nostra ciutat entre una de les 40 destinacions 'SMART' de tot el territori estatal que aposten per la innovació, la sostenibilitat i l'accessibilitat com a elements que ajuden a impulsar i millorar l'experiència turística.

"Gandia continua apostant per la línia del turisme intel·ligent, sostenible i innovador que ja s'ha marcat en les últimes etapes", ha destacat Mascarell, qui ha manifestat que aquesta incorporació es materialitza "amb l'objectiu de millorar i de continuar apostant per la innovació i la sostenibilitat vinculada al turisme com a millor aposta de futur mitjançant un espai d'intercanvi d'experiències que ens possibilita aprendre i posicionar-nos en un món cada vegada més competitiu perquè la nostra oferta turística supere l'estacionalitat i avance en els paràmetres que la Unió Europea marca en un futur incert".

Amb aquesta incorporació, Gandia es converteix en l'única ciutat 'SMART' de la província de València i una de les tres de la Comunitat Valenciana, junt amb Benidorm i Peníscola, passant a formar part d'una xarxa conformada per unes 40 localitats de referència, entre les quals es troben, entre altres, destinacions com Palma, Marbella, Lloret de Mar, Tenerife, Donosti, Gijón o Cuenca.

El propòsit d'aquesta plataforma impulsada per l'Administració Turística Espanyola és l'intercanvi d'experiències entre els municipis adherits per tal d'adaptar el sector als nous escenaris competitius derivats dels avanços tecnològics que modifiquen els comportaments dels turistes i que plantegen la necessitat d'optimitzar la interacció entre aquests i els destins per oferir més informació, connexió i canals davant les noves demandes.

En conseqüència, es tracta d'avançar cap a un nou model de gestió integral a través d'una estratègia de futur basada en la cooperació publicoprivada enfocada en cinc eixos (governança, innovació, tecnologia, sostenibilitat i accessibilitat) que garantisquen la transparència i la participació, i que permeta millorar la imatge i la planificació dels productes, dels serveis i dels recursos turístics en consonància amb la sostenibilitat entre els vessants sociocultural, econòmica i mediambiental.